ศรีสวัสดิ์รุกจำนำบ้านที่ดิน ปีนี้วางเป้าเติบโต20-30%
ศรีสวัสดิ์วางเป้าโตสุด 30% เล็งขยายสินเชื่อจำนำบ้าน ที่ดิน พร้อมทุ่มงบ500ล้านบาท ขยายสาขาพัฒนาไอทีเพิ่ม
27 มี.ค. 2562

ศรีสวัสดิ์วางเป้าโตสุด 30% เล็งขยายสินเชื่อจำนำบ้าน ที่ดิน พร้อมทุ่มงบ500ล้านบาท ขยายสาขาพัฒนาไอทีเพิ่ม
น.ส.ธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น (SAWAD) เปิดเผยว่า ในปีนี้บริษัทตั้งเป้ารายได้เติบโต 20-30% ตามการเพิ่มของยอดสินเชื่อที่คาดว่าจะเติบโต 20-30% โดยส่วนใหญ่ยังมาจากการปล่อยสินเชื่อในกลุ่มที่มีหลักทรัพย์ค้ำประกัน
"เรายังมีแผนขยายตลาดไปยัง สินเชื่อประเภทบ้านและที่ดินมากขึ้นด้วย เนื่องจากตามหลักเกณฑ์ใหม่ของธนาคารแห่งประเทศไทย (ธปท.) ที่จะออกมาควบคุมสินเชื่อจำนำทะเบียนรถนั้น ไม่ได้ ครอบคลุมถึงกลุ่มประเภทจำนำที่ดินและบ้าน ทำให้บริษัทเห็นช่องทางที่จะเติบโตในกลุ่มดังกล่าว เนื่องจากปัจจุบัน บริษัทมีใบประกอบอนุญาตที่ดำเนินการได้อยู่แล้ว โดยผ่านศรีสวัสดิ์ เงินสดทันใจ" น.ส.ธิดา กล่าว
อย่างไรก็ตาม ในปีนี้ได้ตั้งงบลงทุนในการเปิดสาขาและพัฒนาระบบเทคโนโลยีประมาณ 300-500 ล้านบาท แบ่งเป็นงบขยายสาขา 60 ล้านบาท มีเป้าหมายภายในปีนี้ขยายสาขาเพิ่มอีก 200-300 แห่ง จากปัจจุบันมีสาขารวม 2,870 แห่ง เน้นขยายสาขาตามภูมิภาคเป็นหลัก ใช้เงินลงทุนสาขาละ 2 แสนบาท ส่วนที่เหลือเป็นงบพัฒนาระบบเทคโนโลยี รวมถึงการรองรับเปิดธุรกิจปล่อยสินเชื่อออนไลน์ด้วย ซึ่งขณะนี้อยู่ระหว่างศึกษาในรายละเอียด
นอกจากนี้ ยังเตรียมงบประมาณ 2,000-3,000 ล้านบาท เพื่อรองรับการซื้อหนี้เสียจากสถาบันการเงินมาบริหาร โดยคาดว่าจะสามารถซื้อมูลหนี้มาบริหารได้ทั้งหมด 1-1.5 หมื่นล้านบาท ขณะที่แผนในการออกหุ้นกู้ในช่วงครึ่งปีหลังนั้น บริษัทเตรียมออกหุ้นกู้มากกว่า 7,000 ล้านบาท เพื่อเสริมสภาพคล่องรองรับการขยายธุรกิจในอนาคต รวมถึงไว้สำหรับ รีไฟแนนซ์หนี้ที่ครบอายุด้วย
"ตอนนี้เรายังไม่จำเป็นที่จะต้องออกหุ้นกู้ เพราะเรามีเงินที่เพิ่มเข้ามาจาก Cathay Financial Holding Co., Ltd ในช่วงเดือน ก.พ. ที่ผ่านมารวมประมาณ 2,500 ล้านบาท ซึ่งจากการเพิ่มทุน ดังกล่าวทำให้หนี้สินต่อทุน (D/E) ลดลงมาอยู่ที่ 1.6 เท่าด้วย จากช่วงที่ผ่านมาอยู่ที่ประมาณ 1.8 เท่า แต่ครึ่งปีหลังเราเตรียมออกกว่า 7,000 ล้านบาท" น.ส.ธิดา กล่าว
ทั้งนี้ ในส่วนของแผนการเพิ่มทุนของบริษัทเงินทุน ศรีสวัสดิ์ (BFIT) ที่ปัจจุบันบริษัทถือหุ้นในสัดส่วน 45.34% นั้น ต้องนำเรื่องหารือกับคณะกรรมการของบริษัท เพื่อพิจารณาอนุมัติต่อไป โดยยืนยันว่าการพิจารณาเพิ่มทุนจะดำเนินการอย่างรอบคอบและคำนึงถึงผลประโยชน์ของบริษัทและผู้ถือหุ้นเป็นหลัก
"การเพิ่มทุน BFIT ตามที่เราแจ้งคือ เรายินดีที่จะสนับสนุนให้บริษัทลูกเติบโตได้ เพราะเชื่อว่าจะส่งผลดีต่อบริษัทแม่แน่นอน แต่ตอนนี้คงยังไม่สามารถตอบได้ว่าการตัดสินใจจะเป็นอย่างไร เพราะต้องรอการพิจารณาจากคณะกรรมการ ซึ่งยืนยันว่าทุกอย่างจะแล้วเสร็จก่อนการประชุมผู้ถือหุ้นในวันที่ 24 เม.ย.นี้แน่นอน" น.ส.ธิดา กล่าว